**Notă informativă**

la proiectul de lege pentru modificarea şi completarea

unor acte legislative

Proiectul de lege pentru modificarea şi completarea unor acte legislative (Legea nr.355-XVI din 23 decembrie 2005 cu privire la sistemul de salarizare în sectorul bugetar, Legea nr. 199 din 16 iulie 2010 cu privire la statutul persoanelor cu funcţii de demnitate publică, Legea nr. 48 din 22 martie 2012 privind sistemul de salarizare a funcţionarilor publici) a fost elaborat în contextul majorării anual, de la 1 septembrie a salariilor de funcție ale cadrelor didactice și a personalului științifico-didactic din instituțiile de învățământ finanțate de la buget, precum și întru aducerea în concordanță a uzanțelor normative a legilor vizate supra cu prevederile unor acte legislative conexe (Legea nr. 300 din 21decembrie 2017 cu privire la sistemul administrației penitenciare, Legea nr. 302 din 21 decembrie 2017 cu privire la Serviciul Vamal, Legea nr. 270 din 9 decembrie 2016 pentru modificarea şi completarea unor acte legislative). Elaborarea proiectului de lege se aliniază politicilor de guvernare în sensul implementării Strategiei privind reforma administrației publice pentru anii 2016-2020, respectiv principiului fundamental de organizare și funcționare a administrației publice centrale de specialitate.

Astfel, prin modificările operate la **Art. I.** din proiect, se propun unele modificări de ordin tehnic care vin să ajusteze o serie de modificări pentru a se racorda cadrul legal în domeniul salarizării în sectorul bugetar la noțiunile utilizate în Legea nr. 300 din 21 decembrie 2017 cu privire la sistemul administrației penitenciare, Departamentul Instituțiilor Penitenciare fiind reorganizat în Administrația Națională a Penitenciarelor, începând cu data de 16 mai 2018, angajații atestați ai sistemului fiind numiți în funcții publice cu statut special. În acest sens, în scopul asigurării continuității activității autorității vizate, este necesară operarea modificărilor în acele normative din domeniul salarizării în care figurează denumirea de „Departamentul Instituțiilor Penitenciare”, precum și alte noțiuni care au devenit perimate, cum ar fi: sistemul penitenciar, director general, angajații civili. În legătură cu aceasta s-a ivit necesitatea de a se prevedea condițiile de salarizare a funcției de Director și Director adjunct al Administrației acestea anterior având alte condiții de salarizare.

De asemenea, prin Legea nr. 270 din 9 decembrie 2016 pentru modificarea şi completarea unor acte legislative, s-au operat modificări în Legea Serviciului de Stat de Curieri Speciali nr.402-XV din 2 decembrie 2004, prin care Serviciul de Stat de Curieri Speciali se substituie cu textul „Biroul de Curieri Speciali” care este o autoritate administrativă aflată în subordinea Serviciului de Informații şi Securitate. Acest fapt, la fel a atras după sine necesitatea de a se prevedea condițiile de salarizare a funcțiilor de Șef și Șef adjunct al Biroului, acestea la fel, anterior având alte condiții de salarizare.

Potrivit punctului 2 din Note la Anexa nr.11 din Legea nr. 355 - XVI din 23 decembrie 2005 cu privire la sistemul de salarizare în sectorul bugetar, salariile de funcție ale cadrelor didactice și a personalului științifico-didactic din instituțiile de învățământ finanțate de la buget se majorează anual, de la 1 septembrie, pe măsura creșterii procentuale a salariului mediu prognozat pe economia națională pentru anul gestionar față de salariul mediu al cadrelor didactice din învățământ real atins în trimestru IV al anului precedent.

Potrivit informației prezentate de Biroul Național de Statistică, câștigul salarial mediu lunar al cadrelor didactice din instituțiile de învățământ preuniversitar (inclusiv colegiile) finanțate din buget, în trimestrul IV al anului 2017 a constituit 5722,7 lei. Raportat la salariul mediu pe economie, prognozat pentru anul curent în sumă de 6180 lei, acesta va da o creștere de 7,99%.

De asemenea, au fost aduse în concorsdanță mărimile salariilor Consiliului Concurenței și Centrului Naţional pentru Protecţia Datelor cu Caracter Personal stabilite în Anexa nr. 3 din Legea nr.355-XVI din 23 decembrie 2005, care au fost indicate fără a se ține cont de majorarea cu 35% a salariilor de funcție care a fost stabilită prin Legea nr. 146 din 17 iulie 2014 pentru modificarea și completarea unor acte legislative. În acest sens, se enunță că cuantumurile salariilor Centrului Naţional pentru Protecţia Datelor cu Caracter Personal și Consiliului Concurenței, majorate prin Legile nr. 156 din 20 iulie 2017 și respectiv nr. 174 din 12 iulie 2013, urmau a fi indicate în lege majorate.

Excluderea funcțiilor incluse în **Art. II.** din proiectul de lege, este propusă ca rezultat al modificării: a) statutului instituțiilor prenotate (Centrul Serviciului Civil, Serviciul de Stat de Curieri Speciali și Consiliul National pentru Acreditare şi Atestare), fiind instituții din subordinea unor autorități publice și b) procedurii de numire a conducerii acestor instituții, care este diferită de criteriile de numire în funcție de demnitate publică.

Adoptarea proiectului de lege nu va implica costuri financiare în partea ce ține de ajustarea denumirilor de funcții/termeni/instituții.

Cheltuielile de personal pentru majorarea salariilor de funcție ale cadrelor didactice și a personalului științifico-didactic din instituțiile de învățământ finanțate de la buget, vor fi asigurate din contul alocațiilor prevăzute suplimentar în acest scop în bugetul autorităților. Astfel, la etapa elaborării proiectului de buget pe anul 2018 au fost incluse cheltuieli în sumă de circa 130,0 mil. lei pentru asigurarea implementării normei respective.

În scopul respectării prevederilor Legii nr. 239 din 13 noiembrie 2008 privind transparența în procesul decizional, proiectul legii „Pentru modificarea şi completarea

unor acte legislative” este plasat pe pagina web oficială a Ministerului Finanțelor (<http://mf.gov.md/ro/transparența-decizională/procesul-decizional>, în compartimentul „Transparenţa decizională”.

**MINISTRU Octavian ARMAȘU**